Dansk Industri (DI) har i en ny analyse peget på, at langt flere kvinder de senere år er kommet til tops i erhvervslivet.

Udviklingen er sket uden brug af politisk påtvungne kvoter. Og det får organisationen til at opfordre til, at debatten om kvinder i ledelser nu nuanceres, og at det ofte blinde fokus på kvoter elimineres.

»Når man nu kan se, at udviklingen med flere kvinder i ledelserne rent faktisk sker, så er det rigtig svært at se argumenterne for kvoter. Det går jo stødt og så fint fremad. Når vi fremskriver tallene, kommer vi op på de 40 procent kvinder i bestyrelser i 2025, som er EU's målsætning«, siger Charlotte Rønhof, underdirektør i DI.